Broj: 711-I-1860-M-146/19-02-11

Zagreb, 23. listopada 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnice Kristine Perić, zamjenice gradonačelnika Grada Pregrade**,za davanjem mišljenja Povjerenstva, na 66. sjednici, održanoj 23. listopada 2019.g., daje sljedeće:

**MIŠLJENJE**

1. **Na temelju članka 13. stavka 3. ZSSI-a dužnosnica Kristina Perić može istovremeno uz obnašanje dužnosti zamjenice gradonačelnika Grada Knina obavljati poslove predavača u sklopu programa i edukacije za odrasle osobe koji se odnose na osposobljavanje za računovođe na Pučkom otvorenom učilištu Knin te za navedene poslove na temelju ugovora o djelu primati naknadu.**
2. **Na temelju članka 13. stavka 4. ZSSI-a dužnosnica je obvezna u izvješću o imovinskom stanju Povjerenstvu redovito prijavljivati prihode koje ostvaruje obavljanjem drugih poslova uz obnašanje javne dužnosti navedenih u točki I izreke ovog mišljenja, istekom godine u kojoj su prihodi nastali.**

Obrazloženje

Zahtjev za davanjem mišljenja Povjerenstva podnijela je Kristina Perić, zamjenica gradonačelnika Grada Knina. U knjigama ulazne pošte zahtjev je zaprimljen pod poslovnim brojem: 711-U-3578-M-146/19-01-2, dana 21. listopada 2019.g., povodom kojeg se vodi predmet broj M-146/19.

 Člankom 3. stavkom 1. podstavkom 43. ZSSI-a, propisano je da su gradonačelnici i njihovi zamjenici dužnosnici u smislu navedenog zakona. Stoga je i Kristina Perić, povodom obnašanja dužnosti zamjenice gradonačelnika Grada Knina dužna pridržavati se odredbi ZSSI-a.

Člankom 6. stavkom 1. i stavkom 2. ZSSI, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica navodi da obnaša dužnost zamjenice gradonačelnika Grada Knina koji je osnivač Pučkog otvorenog učilišta, koje je i proračunski korisnik Grada Knina. Navedeno Pučko otvoreno učilište je ponudilo dužnosnici da u sklopu programa i edukacije za odrasle koji se odnose na osposobljavanje za računovođe, održi predavanja koja bi joj bila plaćena ugovorom o djelu. S obzirom na dužnost koju obnaša dužnosnica traži mišljenje Povjerenstva u vezi navedenog.

Člankom 13. stavkom 2. ZSSI propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz stavka 2. istog članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanje prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodne organizacija i udruženje.

Uvidom u podnesena izvješća o imovinskom stanju dužnosnice Kristine Perić utvrđeno je kako navedena dužnosnica dužnost zamjenice gradonačelnika Grada Knina obnaša profesionalno, za što prima plaću u mjesečnom neto iznosu 10.586,77 kn.

Uvidom u Sudski registar Trgovačkog suda u Zadru - stalna služba u Šibeniku utvrđeno je kako je pod MBS: 100001757 upisana ustanova naziva PUČKO OTVORENO UČILIŠTE KNIN, OIB: 06161043479. Djelatnosti navedene ustanove su: osnovnoškolska naobrazba odraslih, srednjoškolska naobrazba odraslih, djelatnost glazbenih i srodnih škola izvan redovitog školskog sustava, glazbeno-scenska i dr. kulturna djelatnost, izdavačka djelatnost, osposobljavanje, usavršavanje, prekvalifikacija mladeži i odraslih izvan sustava redovite naobrazbe te ostali oblici naobrazbe. Osnivač navedene ustanove je Grad Knin. Uvidom u Statut navedene ustanove utvrđeno je kako istom upravlja Upravno vijeće, koje na mandat od 4 godine imenuje Gradsko vijeće Grada Knina.

Obavljanje poslova predavača u sklopu programa i edukacije za odrasle koji se odnosi na osposobljavanje za računovođe u programima Pučkog otvorenog učilišta Knin predstavlja obavljanje edukacijske djelatnosti za čije obavljanje nije potrebno prethodno odobrenje Povjerenstva.

Povjerenstvo stoga daje mišljenje da odredbe ZSSI-a, ne predstavljaju zapreku da dužnosnica Kristina Perić istovremeno uz obnašanje dužnosti zamjenice gradonačelnika Grada Knina obavlja poslove predavača u sklopu programa i edukacije za odrasle osobe koji se odnose na osposobljavanje za računovođe na Pučkom otvorenom učilištu Knin te da za navedene poslove na temelju ugovora o djelu prima naknadu.

Povjerenstvo ukazuje dužnosnici da je na temelju članka 13. stavka 4. obvezna Povjerenstvu u izviješćima o imovinskom stanju, redovito prijavljivati prihode koje ostvaruje obavljanjem drugih poslova uz obnašanje javne dužnosti, i to istekom godine u kojoj su ti prihodi nastali.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Kristina Perić, elektroničkom dostavom
2. Objava na internetskoj stranici Povjerenstva
3. Pismohrana